**Miestne zastupiteľstvo mestskej časti Bratislava-Petržalka**

Materiál na rokovanie

miestneho zastupiteľstva

dňa 16. septembra 2020

Materiál číslo: 88/2020

**Správa**

**o kontrole výdavkovej časti rozpočtu za rok 2019 na referáte matriky a ohlasovne Miestneho úradu mestskej časti Bratislava – Petržalka**

|  |  |
| --- | --- |
| **Predkladateľ:** Stanislav Fiala miestny kontrolór | **Materiál obsahuje:** 1. Návrh uznesenia 2. Materiál |
| **Zodpovedný:** Stanislav Fiala miestny kontrolór |  |
| **Spracovateľ:** Stanislav Fiala |  |

miestny kontrolór

Mgr. Andrea Korenková

útvar miestneho kontrolóra

**1. Návrh uznesenia**

Miestne zastupiteľstvo mestskej časti Bratislava-Petržalka

b e r i e n a v e d o m i e

Správu o kontrole výdavkovej časti rozpočtu za rok 2019 na referáte matriky a ohlasovne Miestneho úradu mestskej časti Bratislava – Petržalka.

**2. Materiál**

# Miestny úrad mestskej časti Bratislava-Petržalka

# útvar miestneho kontrolóra

**Správa**

**o kontrole výdavkovej časti rozpočtu za rok 2019 na referáte matriky a ohlasovne Miestneho úradu mestskej časti Bratislava – Petržalka**

**Oprávnená osoba:** miestny kontrolór mestskej časti Bratislava-Petržalka, útvar miestneho kontrolóra na základe písomného poverenia.

**Povinná osoba:** referát matriky a ohlasovne Miestneho úradu mestskej časti Bratislava – Petržalka.

**Predmet kontroly:** kontrola výdavkovej časti rozpočtu so zameraním na čerpanie finančných prostriedkov vybraných položiek podprogramu 3.3 Sobáše a občianske obrady referátom matriky a ohlasovne.

**Cieľ kontroly:** cieľom kontroly bolo overiť, či vynaložené výdavky súvisiace s čerpaním finančných prostriedkov podprogramu 3.3. Sobáše a občianske obrady boli použité s ohľadom
na dodržiavanie programového rozpočtu výdavkov a v súlade s plánom práce referátu matriky a ohlasovne na rok 2019. Ďalším z cieľov predmetnej kontroly bolo overenie preukázateľnosti a účelnosti použitých verejných prostriedkov v zmysle hlavných úloh preverovaného organizačného útvaru a zákonnosť postupov pri ich dosahovaní.

**Kontrola bola vykonaná v súlade s:** ustanovením § 18d ods. 2 písm. a) zákona č. 369/1990 Zb. o obecnom zriadení v znení neskorších predpisov, uznesením č. 166 Miestneho zastupiteľstva mestskej časti Bratislava – Petržalka z 19.decembra 2019 a Poverením miestneho kontrolóra číslo 4/2020 zo dňa 7. júla 2020.

**Kontrolované obdobie:** rok 2019.

**Platné predpisy:**

* Zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov
* Zákon č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií)
* Zákon č. 357/2015 Z.z. o finančnej kontrole a audite a o zmene a doplnení niektorých zákonov
* Zákon č. 311/2001 Z. z. Zákonník práce v znení neskorších predpisov
* Opatrenie Ministerstva financií Slovenskej republiky  č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie
* Smernica o elektronickom obehu vybraných účtovných dokladov 2018\_01\_SME
* Smernica pre vedenie účtovníctva 2014\_02\_SME+P\_01\_2019+P\_02\_2019
* Smernica o verejnom obstarávaní 2017\_01\_SME
* Podpisový poriadok 2017\_01\_POR

**Kontrola:**

 Referát matriky a ohlasovne v rámci výdavkov mestskej časti Bratislava – Petržalka (podprogram 3.3 Sobáše a občianske obrady) čerpal finančné prostriedky na aktivity, ktoré súviseli s kultúrnym programom uvítania detí do života, so sobášnymi obradmi a
s jubilejnými svadbami. V priebehu roka 2019 sa uskutočnilo 300 sobášov, z toho bolo
32 sobášov cirkevných, 2 jubilejné svadby a 75 detí bolo uvítaných do života. Rozpočtovaná čiastka 20 000 € na bežné výdavky bola v roku 2019 vyčerpaná v sume 16 384,40 € t.j.
na 81,9% plnenia rozpočtu.

Finančné prostriedky boli čerpané na:

* všeobecný materiál (5 571,04 €)

výdavky sa týkali darov pre snúbencov, darov pri uvítaní detí do života

* reprezentačné výdavky (120,50 €)

výdavky súvisiace s občerstvením na akcie uvítania detí do života

* kultúrny program (724,66 €)

vystúpenia účinkujúcich na akciách zabezpečené prostredníctvom občianskych združení

* odmeny pre účinkujúcich pri sobášoch a obradoch (5 349,74 €)

(spev, organ, recitácia, šatňa, atď.)

dohody o práci vykonávanej mimo pracovného pomeru

* zákonné poistenie (dohody) odvádzané do poisťovní v zmysle zákona (1 609,35 €)
* údržba budovy (1 310,40 €)

výdavok súvisel so zriadením novej sobášnej miestnosti na 3. poschodí miestneho úradu

* interiérové vybavenie (1 698,71 €)

interiérové vybavenie do novej sobášnej miestnosti

V roku 2019 v rámci rozpočtu výdavkov mestskej časti Bratislava – Petržalka podprogram 3.3 Sobáše a občianske obrady neboli rozpočtované kapitálové výdavky. Kontrolou bolo overené, že v uvedenom roku neprichádzalo k  čerpaniu finančných prostriedkov, ktoré by sa týkali kapitálových výdavkov.

V súvislosti s výkonom kontroly boli útvaru miestneho kontrolóra predložené účtovné doklady, ktoré súviseli s čerpaním rozpočtu bežných výdavkov. Podrobnou kontrolou bola preverená preukázateľnosť výdavkov a skutočnosť, či tieto výdavkové položky boli správne zatriedené v súlade s Opatrením Ministerstva financií Slovenskej republiky
č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie.

Kontrolou predložených výdavkových pokladničných dokladov (ďalej len „VPD“) bolo overené, či sa vyplatená suma prostredníctvom VPD zhodovala s predloženým dokladom o nákupe v hotovosti a  či bola táto suma v rovnakej výške zahrnutá v  rozpočtovom denníku (ďalej len „RO denník“) pre rok 2019. Pri každom VPD bol priložený doklad o nákupe v hotovosti, jeho kópia a doklad bol podpísaný vedúcou referátu v súvislosti so schválením
na preplatenie. V tejto oblasti overovania nebol zistený žiadny rozdiel. V oblasti overovania rozpočtovej klasifikácie položiek bolo pri jednom nákupe v hotovosti zistené, že výdavok VPD 697 vo výške 99,66 € bol čerpaný z rozpočtu z podpoložky ekonomickej klasifikácie 637002. Čerpanie malo byť uskutočnené z podpoložky ekonomickej klasifikácie 633006, keďže sa jednalo o nákup darčekov v súvislosti s akciou „uvítanie detí do života“ a výdavok má charakter spotrebného materiálu. Napriek tomu, že sa v tomto prípade nejedná o významnú položku čerpania rozpočtu z pohľadu jej výšky, odporúčame venovať tejto problematike zvýšenú pozornosť.

Pri výdavkoch s charakterom všeobecného materiálu, ktoré sa realizujú na akcie spojené s činnosťou referátu matriky a ohlasovne (napr. sobáše, privítanie detí do života), odporúčame rozlišovať, čo bolo zaobstarané na konkrétnu akciu do spotreby a čo bolo zaobstarané do zásoby. V týchto prípadoch sa jedná hlavne o nákup rôznych darčekových predmetov a kvetín. Pokiaľ sa zaobstarával materiál do zásoby, odporúčame tieto nákupy evidovať v analytickej evidencii. V uvedenej evidencii zaznamenávať úbytky v súvislosti s konkrétnym výdajom na konkrétne podujatie. Ak sa nákup uskutočnil na konkrétnu akciu, pre prehľadnosť odporúčame tento údaj uviesť napr. v požiadavke o vystavenie platobného poukazu v kolónke účel s uvedením počtu osôb, pre ktoré sa nákup realizoval. Vytvorením analytickej evidencie by sa zabezpečila preukázateľnosť čerpaných finančných prostriedkov.

Finančné prostriedky, ktoré boli čerpané z podpoložky ekonomickej klasifikácie 637027 vo výške 5349,74 € sa v prevažnej miere týkali odmien pre účinkujúcich pri sobášoch a obradoch. V tejto súvislosti boli s účinkujúcimi uzatvorené dohody o práci vykonávanej mimo pracovného pomeru (ďalej len „dohoda“). Odmena za vykonanú prácu bola riadne vyplácaná vo výplatných termínoch a to na základe tlačiva vyúčtovania obradov za jednotlivé mesiace. Mesačné vyúčtovanie bolo schvaľované vedúcou referátu matriky a ohlasovne a prednostom miestneho úradu. Výška sumy z vyúčtovania reflektovala skutočnosti
z mesačných výkazov o odpracovaných hodinách, ktoré predkladali jednotliví zamestnanci a v tomto ohľade nebol zistený žiadny rozdiel. Ďalej bolo kontrolou overované, či reálne vykonávaná práca na základe uzatvorených dohôd sa zhodovala s dojednaniami predmetných dohôd. V tejto časti overovania bolo zistené jedno porušenie dojednaných podmienok dohody o pracovnej činnosti. V dohode uzatvorenej dňa 18. júna 2019 bola dojednaná podmienka „Odmena 7,50 €/sobáš, najviac však 60,00 €/obradný deň“, ktorá bola porušená v mesiaci september 2019. Porušenie sa týkalo výšky vyplatenej odmeny, keď bola zamestnankyni
za jeden obradný deň vyplatená odmena vo výške 75,00 €.

Overením výdajov v RO denníku podprogram 3.3 Sobáše a občianske obrady bolo zistené, že finančné prostriedky čerpané z podpoložky ekonomickej klasifikácie 637027
vo výške 250,00 € rovnako v mesiaci marec a apríl 2019 boli nesprávne kategorizované. Jednalo sa o čerpanie finančných prostriedkov z podprogramu 2.2 (vnútorná správa). Podľa vyjadrenia pracovníčky referátu PPaM sa tieto výdaje týkali zamestnankyne, ktorá má uzatvorené dve dohody s mestskou časťou a v tomto prípade prišlo k zámene. Odporúčame preto kontrolu jednotlivých výdavkov zahrnutých v RO denníkoch vedúcou referátu matriky a ohlasovne a to v pravidelných cykloch, napríklad 1 x polročne pri spracovaní materiálu plnenie rozpočtu v spolupráci s finančným oddelením.

Ostatné výdaje, ktoré sa týkali finančných prostriedkov čerpaných z podpoložky ekonomickej klasifikácie 637027 súviseli s prácou vykonávanou v sobotu. Za túto prácu boli zamestnancom vyplácané príplatky v zmysle Zákona č. 311/2001 Z. z. Zákonník práce
v znení neskorších predpisov. V tomto ohľade boli pre účely kontroly zamestnankyňou PPaM predložené Nariadenia na prácu nadčas podpísané starostom mestskej časti. Na dohodách vystavených a podpísaných v roku 2019 bola vykonaná základná finančná kontrola.

Kontrolou predložených dodávateľských faktúr (ďalej len „DF“) bolo overované,
či účtovný doklad bol riadne zaevidovaný cez podateľňu a bol zahrnutý v knihe došlých faktúr. Každá vyfakturovaná dodávka tovaru alebo služby bola riadne objednaná a suma fakturácie zodpovedala sume uvedenej na objednávke. Plnenie bolo rovnako vyfakturované v objednanom rozsahu. Objednávka a dodávateľská faktúra súhlasili s čerpanou sumou rozpočtu. Táto skutočnosť bola porovnaná s RO denníkom podprogram 3.3 Sobáše a občianske obrady.

Pri realizácii výdavku súvisiaceho s čerpaním finančných prostriedkov z podpoložky 635006 v sume 1310,40 € na nákup a výmenu PVC linolea v sobášnej sieni bol vykonaný prieskum trhu v súlade so Smernicou o verejnom obstarávaní 2017\_01\_SME. Výsledok z prieskumu trhu na zákazku s nízkou hodnotou bol odsúhlasený starostom mestskej časti.

Čerpaním finančných prostriedkov z podpoložky 633006 referát matriky a ohlasovne zabezpečoval obstarávanie darov pre snúbencov a darov pri uvítaní detí do života. Keďže sa väčšinou jedná o obstaranie väčšieho množstva reprezentačných predmetov napríklad
DF 1436 a DF 1473 v sume 722,40 € a 660,00 €, odporúčame obdobne ako v predchádzajúcich prípadoch o týchto nákupoch viesť analytickú evidenciu. Ak sa jednalo o nákup do spotreby, je vhodné uviesť túto skutočnosť na likvidačnom liste k faktúre.

Podrobnou kontrolou účtovných dokladov súvisiacich s čerpaním finančných prostriedkov z podpoložky 637002 bolo zistené, že DF 1190 vo výške 150,00 € bola vystavená a doručená na miestny úrad so značným oneskorením. Fakturovaný program vystúpenia detí pri príležitosti uvítania detí do života sa uskutočnil 27.4.2019. Občianske združenie, ktoré predmetný program zabezpečilo doručilo faktúru na miestny úrad 8.10.2019. Uvedená skutočnosť môže mať negatívny dopad hlavne v prechodovom období jednotlivých rokov a pri plnení rozpočtu za dané obdobie. Odporúčame preto sledovať dodávky tovaru, služieb a prác v zmysle jednotlivých objednávok a v prípade, že nebola vystavená faktúra, urgovať dodávateľa. Urgencia musí mať písomnú formu.

Jedným z cieľov kontroly bolo zistiť, či jednotlivé faktúry, objednávky a zmluvy súvisiace s čerpaním finančných prostriedkov z podprogramu 3.3 Sobáše a občianske obrady boli zverejňované v súlade s právnymi predpismi. Overil sa stav vyžiadanej dokumentácie (faktúry, objednávky a zmluvy) so stavom zverejneným na príslušnej sekcii webovej stránky. V zmysle § 5b ods. 1 písm. a) zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) je povinná osoba povinná zverejniť na svojom webovom sídle údaje o vyhotovenej objednávke a to do desať pracovných dní odo dňa jej vyhotovenia. Táto povinnosť bola porušená v prípade vystavenej objednávky č. 805, ktorou sa objednávala kvetinová výzdoba do obradnej miestnosti vo výške 190,00 €.

**Návrh odporúčaní:**

* Kontrolovať výdavkové položky, aby boli správne zatriedené v súlade s Opatrením Ministerstva financií Slovenskej republiky č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie.
* Zaviesť evidenciu všeobecného materiálu (dary pre snúbencov a dary pri uvítaní detí do života) obstaraného do zásoby. V evidencii zaznamenávať prírastky a úbytky.
* Kontrolovať jednotlivé výdavky zahrnuté v RO denníkoch, vedúcou oddelenia zodpovednou za finančné i vecné plnenie určeného programového rozpočtu výdavkov.
* Sledovať nevyfakturované dodávky tovarov, služieb a prác na základe vystavených objednávok. V prípade, že neboli vystavené daňové doklady na dodania, ktoré boli
už uskutočnené, písomne urgovať dodávateľa.

**Záver:**

Cieľom kontroly bolo preveriť, či čerpanie finančných prostriedkov z rozpočtu v rámci podprogramu 3.3 Sobáše a občianske obrady bolo v súlade s plánom práce referátu matriky a ohlasovne. Ďalej sa kontrola zameriavala na overenie preukázateľnosti a účelnosti použitých verejných prostriedkov v zmysle hlavných úloh preverovaného organizačného útvaru a zákonnosť postupov pri ich dosahovaní. Vedúca referátu matriky a ohlasovne zodpovedala za finančné i vecné plnenie určeného programového rozpočtu výdavkov. V rámci vykonanej kontroly bolo zistené, že sa postupovalo podľa schváleného rozpočtu
v zmysle  zostavy rozboru rozpočtu roku 2019 v nadväznosti na polročné monitorovania rozpočtu referátu matriky a ohlasovne. Pre účely výkonu kontroly boli útvaru miestneho kontrolóra predložené účtovné doklady (objednávky, dodávateľské faktúry, pokladničné doklady, prieskum trhu a dohody o práci vykonávanej mimo pracovného pomeru), ktoré súhlasili s čerpanou sumou k 31.12.2019. Podpisovanie dokladov (napr. platobné poukazy k faktúram, objednávky na tovary a služby, dohody o pracovnej činnosti) sa uskutočňovalo v súlade s podpisovým poriadkom mestskej časti 2017\_01\_POR. Spracovanie a úhrada overovaných účtovných dokladov prebiehala v elektronickej forme, s použitím elektronických podpisov (zodpovedných zamestnancov), v rámci informačného systému SAMO. Elektronickým podpisom a vyjadrením zodpovedný zamestnanec dával súhlas k pokračovaniu alebo vykonaniu finančnej operácie a to v súlade so zákonom č. 357/2015 Z.z. o finančnej kontrole a audite a o zmene a doplnení niektorých zákonov. Útvar miestneho kontrolóra
zo záverov z vykonanej kontroly uvádza štyri odporúčania.

V rámci podrobného overovania predloženej dokumentácie ku kontrole bolo zistené nedodržanie ustanovenia Dohody o pracovnej činnosti uzavretou so zamestnankyňou
na výkon „práce aktivistky a práce v šatni obradnej miestnosti“ a zákona č. 211/2000 Z.z.
o slobodnom prístupe k informáciám a o zmene a doplnení niektorých zákonov:

1. Ustanovenie bodu 8 (ďalšie dojednania) Dohody o pracovnej činnosti, prekročením limitu 60 €/obradný deň, keďže v overovanom prípade bolo na základe mesačného výkazu o odpracovaných hodinách vyplatených za jeden obradný deň 75 €.
2. § 5b ods. 1 písm. a) zákona č. 211/2000 Z.z. o slobodnom prístupe k informáciám a
o zmene a doplnení niektorých zákonov, nezverejnením objednávky č. 805, ktorá bola vystavená v roku 2019.

Návrh správy o kontrole bol doručený prednostke Miestneho úradu mestskej časti Bratislava – Petržalka dňa 20. augusta 2020 a obsahoval 2 zistenia. Lehota na podanie námietok k zisteným nedostatkom, k lehote na predloženie písomného zoznamu prijatých opatrení a k lehote na splnenie prijatých opatrení bola stanovená do 31. augusta 2020 vrátane. K zisteným nedostatkom, k lehote na predloženie písomného zoznamu prijatých opatrení a k lehote na splnenie prijatých opatrení neboli zo strany prednostky vznesené námietky. Miestnemu kontrolórovi bolo doručené vyjadrenie k výsledkom kontroly spolu s opatreniami na nápravu zistených nedostatkov a na odstránenie príčin ich vzniku dňa 8. septembra 2020.

Správa o kontrole bola vypracovaná dňa 9. septembra 2020. Správa obsahuje celkom
2 opatrenia na nápravu zistených nedostatkov a na odstránenie príčin ich vzniku.

**Prijaté opatrenia k zisteným nedostatkom:**

**Opatrenie č. 1 k bodu 1)**

Kontrolovať mesačné výkazy o odpracovaných hodinách a vyúčtovania obradov s jednotlivými ustanoveniami uzatvorených dohôd o práci vykonávanej mimo pracovného pomeru.

**T:** priebežne a trvale

**Z:** vedúca referátu matriky a ohlasovne

**Opatrenie č. 2 k bodu 2)**

Zverejniť objednávku, ktorá bola vystavená v roku 2019 pod poradovým číslom 805. Priebežne kontrolovať proces zverejňovania zmlúv, faktúr a povinných údajov na webovom sídle v zmysle zákona č. 211/2000 Z.z. o slobodnom prístupe k informáciám a o zmene a doplnení niektorých zákonov.

**T:** priebežne a trvale

**Z:** vedúci finančného oddelenia, vedúci IT oddelenia

Lehota na splnenie prijatých opatrení, v zmysle predložených opatrení, je stanovená
do **31. decembra 2020** vrátane.

 Po uplynutí tejto lehoty oprávnený orgán požaduje predloženie dokumentácie preukazujúcej splnenie prijatých opatrení podľa § 20 ods. 2 písm. e) zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov.

Správa z vykonanej kontroly v plnom znení s  kompletnou dokumentáciou bude v termíne zverejnenia materiálov na rokovanie miestneho zastupiteľstva poslancom Miestneho zastupiteľstva mestskej časti Bratislava – Petržalka k dispozícii k nahliadnutiu
na útvare miestneho kontrolóra.